SL Uradni list Evropske unije C 300/24

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 300/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjave o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„FAGIOLO CANNELLINO DI ATINA“

ES št.: IT-PDO-0005-0681-25.02.2008

ZGO ( ) ZOP ( X )

1. Ime:

„Fagiolo Cannellino di Atina“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1:

ZOP „Fagiolo Cannellino di Atina“ je ime za proizvod, pridobljen pri pridelovanju rastline Phaseulus vulgaris L lokalnega ekotipa „Cannellino di Atina“. Ob dajanju na trg mora imeti proizvod „Fagiolo Cannellino di Atina“ naslednje lastnosti:

oblika : ledvičasta, rahlo eliptična in ploščata; mere : dolžina med 0,9 cm in 1,4 cm ter širina med 0,5 cm in 0,6 cm; barva : motno bela; zaščitna ovojnica : tanka; povprečna teža za 100 zrn : od najmanj 38 g do največ 50 g; lupina : po kuhanju je mehka in se raztopi v ustih; stopnja vlažnosti v suhem fižolu ob trženju : ≤ 13 %.

V nasprotju z drugimi vrstami fižola proizvoda „Fagiolo Cannellino di Atina“ pred kuhanjem ni treba namakati.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vse stopnje proizvodnega procesa morajo potekati na območju, opredeljenem v točki 4.

3.6 Posebna pravila za rezanje, ribanje, pakiranje itd.:

Pakiranje fižola z zaščiteno označbo porekla „Fagiolo Cannellino di Atina“ mora potekati na geografskem območju, opredeljenem v točki 4. Ker se proizvod ne obdela z nobenim konzervansom, lahko med morebitnim prevozom zunaj območja proizvodnje nanj vplivajo občutna temperaturna nihanja in vlažnost, ki poleg spreminjanja organoleptičnih lastnosti proizvoda ustvarjajo ugodne pogoje za napad rilčkarja, zaradi česar lahko proizvod postane neuporaben.

Dovoljeni načini pakiranja so: vrečke za težo od 250 gramov do 5 kg; vakuumsko pakirane vrečke za težo od 250 gramov do 5 kg; skledice za težo od 250 gramov do 3 kg; vakuumsko pakirane skledice za težo od 250 gramov do 3 kg; globoko zamrznjeni izdelek v navedenih embalažah.

3.7 Posebna pravila za označevanje:

Poleg grafičnega simbola Skupnosti in informacij v skladu z zakonskimi zahtevami mora biti na embalaži obvezno etiketa, na kateri je z razločnimi in berljivimi tiskanimi črkami izpisana navedba „Fagiolo Cannellino di Atina“, ki ji sledi kratica „DOP“ (ZOP): ime, naziv podjetja in družbe za proizvodnjo in pakiranje. Dodajanje kakršnih koli drugih opisov, ki niso izrecno predvideni, je prepovedano. Vseeno je dovoljena uporaba označb, ki predstavljajo zasebne blagovne znamke, če te ne hvalijo proizvoda in ne zavajajo kupcev, navedba imena družbe, ki gospodarsko izkorišča zemljišča, na katerih se prideluje proizvod, ter druge verodostojne in preverljive navedbe, ki jih dovoljuje zakonodaja Skupnosti oz. nacionalna ali deželna zakonodaja. Ime „Fagiolo Cannellino di Atina“ se ne prevaja. Logotip proizvoda „Fagiolo Cannellino di Atina“ je sestavljen iz dveh krogov s skupnim središčem. V notranjem krogu je na oranžni podlagi slika fižola „Fagiolo Cannellino di Atina“ v svetlo rjavi barvi. Pod fižolom je venec iz zelenih listov, ki so na sredini povezani z rdečim trakom. Nad fižolom je podoba krone, ki je narisana s 100-odstotno črnimi črtami ter je na notranji strani zelena, na zunanji strani pa rumena. Nad krono je navedba D.O.P. v pisavi Times New Roman v 100-odstotno črni barvi. Zunanji in notranji krog sta omejena z rjavo črto. Med tema črtama je navedba imena „Fagiolo Cannellino di Atina“ v krepkem tisku pisave Times New Roman v 100-odstotno črni barvi, pri čemer so na zgornji strani tri rumene zvezde na modri podlagi, poleg njih pa tribarvna italijanska zastava. Velikost logotipa je mogoče prilagoditi glede na njegovo različno uporabo.

4. Jedrnata opredelitev geografskega območja:

Območje proizvodnje fižola z zaščiteno označbo porekla „Fagiolo Cannellino di Atina“ sestavljajo v nadaljevanju navedene občine v pokrajini Frosinone: – občina Atina: vasice Settignano, Oboca, Sacco, Sabina, S. Marciano in Case di Melfa. – občina Villa Latina: vasica Rosanisco. – občina Picinisco: vasici Di Vito in Immoglie. – občina Casalvieri: vasice Guagno, Casal Delle Mole in Plauto. – občina Casalattico: vasici S. Nazzario in S. Gennaro. – občina Gallinaro: vasica Rosanisco. Tako omejeno območje vključuje zemljišča, ki se namakajo z vodo iz rek Melfa in Mollarino ter njunimi pritoki.

5. Povezava z geografskim območjem:

5.1 Posebnost geografskega območja:

Na območju pridelovanja fižola „Fagiolo Cannellino di Atina“ so tla nastala iz naplavljenih sedimentov iz obdobja holocena. Spodnje zemeljske plasti so prepustne in ležijo na prodnatih ali gramoznih slojih. Iz morfološkega in litološkega vidika so za to območje značilni gričevnat relief in notranje doline, vulkanske oblike, lava ter iz nje nastali materiali. Lokalno ime za tla je „focaleto“, ker so tla temne barve in bogata z manganom. Temperatura je odvisna od nadmorske višine, pri čemer pozimi redko pade pod – 2 °C, poleti pa ne presega 25 °C. Vetrovi pihajo z juga, gorovja na severu pa ustavljajo mrzle vetrove. Največ padavin je zlasti v jesenskem in zimskem obdobju, vendar se padavine pojavljajo tudi poleti, s čimer preprečujejo sušo v juliju in avgustu.

5.2 Posebnost proizvoda:

Posebne lastnosti fižola „Fagiolo Cannellino di Atina“ so sladek okus, motno bela barva, tipična ledvičasta oblika ter še zlasti posebna mehkost in topljivost lupine v ustih. V nasprotju z drugimi vrstami fižola proizvoda „Fagiolo Cannellino di Atina“ pred kuhanjem ni treba namakati.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

ZOP „Fagiolo Cannellino di Atina“ velja za simbol kulture in tradicije na ozemljih omejenega območja proizvodnje, opredeljenega v točki 4. Njegovo ime se sklicuje na geografsko območje, kjer se je ta proizvod v preteklosti najbolj intenzivno prideloval, in ki nedvomno ugodno vpliva na njegove posebnosti, zaradi katerih je v celoti prepoznaven in edinstven. Posebne lastnosti fižola „Fagiolo Cannellino di Atina“ so sladkast okus, motno bela barva, značilna ledvičasta oblika ter še zlasti posebna mehkost in topljivost lupine v ustih po kuhanju. V nasprotju z drugimi vrstami fižola proizvoda „Fagiolo Cannellino di Atina“ pred kuhanjem ni treba namakati. Te lastnosti se pripisujejo posebnosti ekotipa ter sestavi in zgradbi pridelovalnih zemljišč. Zemlja, lokalno imenovana „focaleto“, je dejansko naplavinskega izvora, bogata z manganom, zelo prepustna in temne barve. Za vodo, ki se uporablja za namakanje, je značilna zelo majhna vsebnost fosforja in dušika, ki je znatno nižja od dovoljenih mej, kar dokazuje, da je ljudje ne onesnažujejo. Precejšnja količina kalcija vpliva na količino pektinov v proizvodu. Podnebne razmere na območju so zelo ugodne za pridelovanje fižola „Fagiolo Cannellino di Atina“. Za ta pridelek je značilen izključno poletni in bolj kratek proizvodni cikel, za svojo rast pa potrebuje precej visoke dnevne in sorazmerno nizke nočne temperature. Temperaturna razlika med dnevom in nočjo, ki je tipična za območje pridelovanja, vpliva na rast rastline in s tem na lastnosti končnega proizvoda. Padavine, ki se pojavljajo predvsem v jesenskem in zimskem obdobju, so prisotne tudi v poletnih mesecih, zaradi česar je sušnih obdobij, ki bi lahko škodovala pridelku, manj. Človeški dejavnik odločilno prispeva k pridobivanju dobrega proizvoda. Velik delež prebivalstva v regiji na podlagi tehnik, ki se že več generacij prenašajo z očeta na sina, zavzeto in strokovno prideluje fižol „Fagiolo Cannellino di Atina“. Semena, ki se na gospodarstvih vsako leto pridobijo s samooplojevanjem, se skrbno varujejo. V regiji, ki je z gospodarskega vidika in vidika zaposlenosti posebej prikrajšana in v kateri je pojav odseljevanja še vedno izrazit, ponovno odkritje fižola „Fagiolo Cannellino di Atina“ ustvarja možnosti za veliko delovnih mest. Tudi zgodovinskih elementov ZOP „Fagiolo Cannellino di Atina“ je precej. Veliko je namreč pričevanj o tem, kako je ta stročnica postala del lokalne kulture. Že leta 1811 je Demarco priznal visoko kakovost fižola „Fagiolo Cannellino di Atina“, medtem ko je Cirelli v delu „Il Regno delle due Sicilie“ navedel zelo pomembne zgodovinske podatke o kmetijski proizvodnji v letu 1853, med katerimi omenja proizvodnjo fižola „Fagiolo Cannellino di Atina“ v kraju Agro di Atina v obsegu 2 500 enot „tomolo“. Fižol „Fagiolo Cannellino di Atina“ je bil vedno glavna hrana kmetov, ki so ga pripravljali v tipičnih loncih za kuhanje („pignata“) in ga začinili z nekoliko oljčnega olja; včasih je bil to edini opoldanski obed. Navedbe iz pomembnih knjig nas učijo, da se je fižol poleg tega, da je bil namenjen družinski prehrani in prodaji, podarjal znancem in bližnjim, ker je bila njegova kakovost zelo cenjena. Z gospodarskega vidika je pridelek „Fagiolo Cannellino di Atina“ eden od najdonosnejših pridelkov v dolini, pri čemer se njegovo ime zdaj uporablja v običajnem in poslovnem jeziku na kongresih in v časopisnih člankih.

Sklic na objavo specifikacije:

Vlada je začela nacionalni postopek ugovora z objavo predloga za priznanje zaščitene geografske označbe „Fagiolo Cannellino di Atina“ v Uradnem listu Italijanske republike št. 185 z dne 10. avgusta 2007.

Celotno besedilo proizvodne specifikacije je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva za kmetijstvo, gozdarstvo in prehrano (http://www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.